ธอส.ชงรมว.คลังลดดอกเบี้ยบ้านครึ่งหนึ่ง
ธอส.ชง รมว.คลัง คนใหม่ลดดอกเบี้ยบ้านลูกค้า 1.50% และปล่อยกู้ 70 ปี

6 ต.ค. 2563

นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) เปิดเผยว่า เตรียมเสนอ นายอาคม เติมพิทยาไพสิฐ รมว.คลัง คนใหม่ พิจารณามาตรการช่วยเหลือผู้มีรายได้น้อย ที่กู้เงินกับ ธอส. จำนวน 2 มาตรการ เพื่อช่วยเหลือลูกค้าที่ได้ผลกระทบจากโควิด-19 ประกอบด้วย
มาตรการที่ 1 เสนอให้คลังพิจารณาลดอัตราดอกเบี้ยครึ่งหนึ่ง ให้กับลูกค้าของธนาคารทั้งผู้กู้รายใหม่ และลูกค้าเดิม โดยขอให้คลังชดเชยรายได้ดอกเบี้ยที่ลดให้ลูกค้า เช่น ปัจจุบันผู้กู้รายใหม่ จะคิดอัตราดอกเบี้ยคงที่ 2.99% ก็จะเสนอให้คลังช่วยชดเชย 1.50% ขณะที่ลูกค้าเดิม ก็ต้องพิจารณาเกณฑ์ว่าจะช่วยกลุ่มไหนบ้างโดยจะขอลดดอกเบี้ยลง 1.50% เช่นกัน
“มาตรการลดดอกเบี้ยบ้าน ต้องให้ รมว.คลัง คนใหม่ เห็นชอบ เพราะธนาคารทำเองไม่ได้ ต้องให้รัฐบาลช่วย เพราะงบดุลของธนาคารรับไม่ไหว หลังจากที่ผ่านมาธนาคารออกมาตรการดูแลลูกค้า ทั้งการพักหนี้เงินต้น และดอกเบี้ยออกไป กว่า 4.5 แสนล้านบาท จากสินเชื่อคงค้าง 1.3 ล้านล้านบาท” นายฉัตรชัย กล่าว
มาตรการที่ 2 จะเสนอคลังเห็นชอบการปล่อยสินเชื่อ Two-GEN หรือผลิตภัณฑ์ที่เปิดโอกาสให้เลือกผ่อนชำระได้ 2 generation หรือยาวนานสูงสุดถึง 70 ปี วงเงิน 10,000 ล้านบาท โดยคาดว่าจะสามารถปล่อยกู้ได้ภายในเดือน พ.ย. 2563 เป็นการกู้ร่วม กับทายาทที่ยังไม่มีรายได้เพื่อลดผ่อนชำระเหลือเดือนละ 2,000 บาท ทำให้คนไทย มีบ้านเป็นของตัวเองได้เร็วขึ้น
นายฉัตรชัย กล่าวว่า ปี 2564 ธอส. ตั้งเป้าปล่อยสินเชื่อใหม่ 215,641 ล้านบาท ขณะที่ ผลประกอบการปี 2563 ที่สิ้นเดือน ส.ค. 2563 มีสินเชื่อคงค้าง 1,273,401 ล้านบาท เพิ่มขึ้น 5.30% มีหนี้ที่ไม่ก่อให้เกิดรายได้ (NPL) จำนวน 51,559 ล้านบาท คิดเป็น 4.05% ของยอดสินเชื่อรวม เพิ่มขึ้นจากสิ้นปี 2562 จำนวน 2,044 ล้านบาท โดยในปีนี้ ธนาคารจะกันสำรองเพิ่มขึ้น 5,300 ล้านบาท จากปัจจุบันกันสำรองแล้ว 3,500 ล้านบาท